A Momentary Lapse of Reason

Album A Momentary Lapse of Reason vydaný v septembri, 1987 je prvý album skupiny Pink Floyd, ktorý bol nahraný po odchode basového gitaristu a autora väčšiny skladieb a projektov Rogera Watersa. Album dosiahol tretiu pozíciu v rebríčkoch v USA a v Spojenom kráľovstve. V Európe ho vydalo vydavateľstvo EMI, pre zvyšok sveta ho vydalo americké vydavateľstvo Columbia Records.

 Spory 

Po odchode Rogera Watersa zo skupiny v roku 1985 sa David Gilmour spolu s Nickom Masonom snažili o obnovenie značky Pink Floyd. Nakoľko v tomto období Roger rozviazal svoje zmluvné vzťahy s vtedajším menežérom skupiny Stevem O’Rourkem, nasledovali súdne spory o legálne práva pre ďalšie užívanie mena a niektoré tradičné symboly skupiny ako bolo veľké nafukovacie lietajúce prasa (požité pri prezentácii skladieb albumu Animals), postavy a skladby, ktoré boli použité v projekte The Wall, s výnimkou troch: „Run Like Hell“, „Young Lust“ a „Comfortably Numb“, ktorých hudbu zložil David Gilmour. 

Bývalý štvrtý člen skupiny, klávesista Richard Wright sa v tomto čase mohol spojiť so skupinou iba ako externý, platený hudobník, nakoľko v priebehu nahrávania albumu The Wall bol Watersom zo skupiny vylúčený.

Vzhľadom na minimálny podiel spolupráce Masona a Wrighta pri nahrávaní albumu A Momentary Lapse of Reason treba objektívne uznať, že tento album je vlastne tretím sólovým projektom Davida Gilmoura, podobne ako predchádzajúci album skupiny The Final Cut, ktorý bol skôr sólovým projektom Rogera Watersa nahraným členmi skupiny Pink Floyd, i keď pri počúvaní nahrávok albumu A Momentary Lapse of Reason môžeme vidieť snahu o dosiahnutie floydovského zvuku.

Ohlasy hudobnej kritiky na album boli viac negatívne. Albumu pomohla zvýšená hranosť v médiách, či už v rádiách alebo rozmáhajúcich sa televíznych hudobných kanáloch v USA.
Waters projekt hodnotí ako „jasný falzifikát, alebo aj dobrú kópiu“ možných nových nahrávok skupiny Pink Floyd. Vraví, že počas počúvania skladieb objavuje niektoré nápady, s ktorými by sa dalo niečo robiť.  Zároveň dodáva, že Pink Floyd pre neho prestal existovať. Gilmour zase naráža na to, že by privítal Rogerovu pomoc pri niektorých textoch.

 Nahrávanie albumu 

Z väčšej časti bol album nahrávaný Davidom Gilmourom, ktorý si do štúdia prizval príležitostných hudobníkov. Najznámejším bol basový gitarista Tony Levin, ktorý predtým spolupracoval s Petrom Gabrielom a skupinou King Crimson. 

Praktická spolupráca bubeníka Nicka Masona bola minimálna. Bicie nástroje boli spolu s perkusiami nahrávané väčšinou inými hudobníkmi. Napríklad bicie v skladbe „The Dogs of War“ nahral Carmine Appice, Jim Keltner nahrával skladby „On the Turning Away“ a „One Slip“, automatického bubeníka v skladbe „Sorrow“ naprogramoval Gilmour. Približne v strede skladby „Learning to Fly“ môžeme počuť hlas z leteckej riadiacej veže, ktorý nahral Mason (Gilmour a Mason sú veľkými fanúšikmi lietania). 

Klávesové nástroje nahrávali David Gilmour, Bob Ezrin a Jon Carin, s ktorým David hral v skupine Briana Ferryho na koncerte Live Aid. Jon Carin neskôr spolupracuje so skupinou Pink Floyd a aj s Rogerom Watersom na ďalších koncertoch, či pri nahrávaniach albumov. 

Wrighta možno začuť vo vokáloch skladby „Sorrow“, hrou na klávesy sa pri nahrávaní albumu významnejšie nepodieľal.

Údajne boli niektoré Gilmourove hudobné nápady z albumu A Momentary Lapse of Reason pripravené pre predošlý album The Final Cut. Boli to demá skladieb „The Dogs of War“, „Round and Around“ a melódia skladby „On the Turning Away“. O nich sa hovorí, že boli z nahrávania The Final Cut vylúčené.

Skladba „Learning to Fly“ je prvá skladba, ktorá vyšla ako singel iba na CD nosiči.
Album A Momentary Lapse of Reason je prvým albumom skupiny Pink Floyd, ktorý bol celý nahratý digitálnou technikou, akustické bicie a basová gitara bol nahrávaná analógovým systémom.

 Obal albumu 

Na obale albumu môžeme vidieť 700 nemocničných postelí, ktoré boli rozložené na pláži v juhozápadnom Anglicku v Devone. Nejde o žiadnu fotomontáž. Železné postele boli privezené z Londýna, cesta trvala viac ako tri hodiny a postele boli postupne rozkladané tak, ako to môžeme vidieť na obale. Ich ukladanie trvalo dva dni.

 Reedície albumu 

Pre Európu bola na začiatku deväťdesiatych rokov vydaná remastrovaná verzia albumu. V roku 1997 bola táto verzia publikovaná pre zvyšok sveta. Ďalšie remastrované verzie boli vydané v októbri, 2005 v Kanade a v USA, nakoľko vydavateľstvo Columbia Records stratilo výrobné práva na album. V komentároch k albumu boli postupne pridávané nové informácie, ktoré boli reakciou na aktuálne zmeny v skupine po roku 1997.

 Zoznam skladieb 

 Výroba albumu 

 Pink Floyd 

 David Gilmour – spev, gitary, klávesy
 Nick Mason – vokály v skladbe „Learning to Fly“ a „Sorrow“, bicie a perkusie, automatický bubeník, zvukové efekty 

 Spolupracovali 
 Richard Wright – klávesy, vokály 
 Tony Levin – basová gitara, Chapman Stick 
 Bob Ezrin – perkusie 
 Carmine Appice - bicie
 Jim Keltner – bicie
 Jon Carin – klávesy 
 Tom Scott – altový a soprán saxofóny
 Scott Page – tenor saxofón 
 Patrick Leonard – syntetizátory 
 Bill Payne – Hammond organ 
 Michael Landau – rytmická gitara 
 John Helliwell – saxofón 
 Darlene Koldenhaven, Carmen Twillie, Phyllis St. James, Donnie Gerrard – vokály
 Ken Caillat, Tom Jones, Sarah Nean Bruce – priestorový zvuk
 Guy Charbonneau, Le Mobile, Los Angeles – nahrávacie štúdio
 Andrew Jackson – prídavné zvukové efekty
 Phil Taylor – supervízor pre techniku a hudbu
 Mastering Lab & Precision Lacquer - mastering
 Steve O'Rourke, EMKA Productions, London – manažment skupiny Pink Floyd

 Úspechy albumu 

Získané ocenenia podľa RIAA:
 Zlato a Platina (v novembri 1987) 
 Dvojitá Platina (v januári 1988) 
 Trojitá Platina (vo februári 1992) 
 Štvoritá Platina (v auguste 2001)

 Single 
 „Learning to Fly (upravené)“ / „Terminal Frost“ – Columbia 38-07363; vydaný 15. septembra, 1987 
 „On the Turning Away“ / „Run Like Hell (Live)“ – Columbia 38-07660; vydaný 24. novembra, 1987 
 „The Dogs of War“; apríl, 1988 (iba pre americké rádiá) 
 „One Slip“ / „Terminal Frost“; jún, 1988

 Externé odkazy 

Kategória:Hudobné albumy z 1987
Kategória:Albumy Pink Floyd